Birgitte Josefsen (V), 2007-03-27:
Tryghed, tillid og retten til frit at vælge læge eller hospital er for Venstre altafgørende for forholdet mellem patient og læge, og sådan oplever vi sådan set også at det er.
Det danske system med praktiserende læger og praktiserende speciallæger er faktisk ganske unikt, og derfor føler vi, at det er et område, vi må værne om.
Hvis vi ser på det beslutningsforslag, som Det Radikale Venstre ønsker behandlet, er vi i Venstre bange for, at en vedtagelse af forslaget vil medføre en udvikling i en negativ retning.
Det vil i hvert fald begrænse patientens ret til frit at vælge mellem de muligheder, der er til stede i dag, ganske betydeligt.
Men jeg vil sige, at op til behandlingen af forslaget her i dag har jeg fået en del henvendelser, der går på, at borgerne faktisk føler sig rigtig godt informerede, også hos den privatpraktiserende speciallæge, som har en sidevirksomhed med at formidle salg af høreapparater.
Det beviser, at den procedure, at lægen skal informere, og at patienterne/borgerne skal skrive under på, at de er blevet informeret, virker, og sådan skal det også være.
Men er der eksempler på det modsatte, må vi jo rette henvendelse til de privatpraktiserende speciallægers organisation og bede dem være os behjælpelige ved at holde orden i egne rækker.
I 1999 vedtog Folketinget under den daværende SR-regering et forslag, der betyder, at eksempelvis hørehæmmede har valget mellem enten at få et høreapparat udleveret i offentligt regi uden egenbetaling eller via en godkendt, privat høreapparatsleverandør med offentligt tilskud.
Rigtig mange har valgt at bruge muligheden for at gå til en godkendt leverandør og få løst deres problem, fordi der dengang var meget lange ventetider – det skulle gerne være ved at være slut nu – og også fordi de oplevede, at her fik de en rigtig god service og en rigtig god behandling.
Når læger har valgt at implementere høreapparatkøb i deres klinik, er det mit håb – og sådan oplever jeg det også – at lægerne følger den praksis, som Sundhedsstyrelsen har foreskrevet, og så længe de gør det, har vi i Venstre sådan set ikke problemer med, at det er sådan.
Jeg vil sige, at jeg aldrig kunne drømme om at gå til en udbyder, der sælger høreapparater, uden først at have konsulteret en læge, men hvis vi skiller tingene ad, kan jeg jo sådan set gå til den, der alene har salget af høreapparater og ønsker at sælge så mange høreapparater som overhovedet muligt, men ikke har nogen interesse i at vide, om jeg nu også har brug for det.
Det samme gør sig sådan set gældende, hvis jeg har brug for et sæt briller.
I dag kan jeg gå direkte til en optiker, som har interesse i at sælge briller til mig, uanset om jeg har brug for dem eller ej, så derfor kan man jo sige: Var det ikke bedre, hvis lægen, der servicerer mig, gav mig vejledning og sørgede for, at jeg får det materiale, jeg har brug for, frem for at jeg skal gå til et sted, hvor jeg kan smide penge ud til ingenting uden at få opfyldt det behov, jeg har?
Den ordning, at lægen skal informere patienten, er vi sådan set godt tilfredse med, og vi forventer, at man holder orden i egne rækker.
Vi ønsker, at patienten vejledes og behandles af fagfolk, og vi tager det for givet, at lægen lever op til det, der står i lægeloven, nemlig at lægen skal udvise økonomisk ansvarlighed i forbindelse med udførelse af sin gerning, ligesom lægen skal udvise omhu med den behandling, han giver patienterne.
Det er faktisk indskrevet i lægeloven, at lægen også skal udvise økonomisk ansvarlighed.
Vi kan ikke støtte forslaget.
Jeg er ganske vidende om, at man ikke kan gå direkte ind fra gaden og købe et høreapparat.
Det kan man nemlig ikke i Danmark.
Men nu bor jeg i Nordjylland, så jeg kunne jo tage færgen til den anden side af vandet – det tager mig 3 timer, det er sådan set kortere tid, end det ville tage at køre herover – og så kunne jeg gå ind fra gaden i Norge og købe mig et høreapparat.
Det kunne da være, der var borgere, der så ville benytte sig af den mulighed, hvis vi ligesom lagde nogle stærke restriktioner ind her.
Og så kan jeg sige, at jeg faktisk ved, at det her med at oplyse patienten virker.
Det er sådan, at jeg tilfældigvis selv er bruger af et høreapparat, så derfor har jeg været hos hørelægen, og der oplevede jeg jo, at det virkede, fordi jeg fik informationen.
Jeg fik at vide, hvilke muligheder jeg har.
Så derfor ved jeg faktisk, at det virker.
Om det så virker over hele landet, ved jeg ikke, men helt tilfældigt er det sådan, at jeg selv har oplevet, at det virker.